Holešovice

Holešovice (saksa keeles Holeschowitz) on Praha ajalooline linnaosa vanalinnast kirdes, mis asub Vltava jõe vasakkaldal moodustunud jõepoolsaarel. Linnaosa piirab põhjast, idast ja lõunast jõgi, läänes on üldiselt piir raudtee. 

Ajalugu
Küla esimene kirjalik mainimine oli 1228. aastal.

Kuni 19. sajandini oli praeguse linnaosa ala Prahast kirdes põllumajanduslik piirkond, ainult ala loodeosas oli küla (Vana-Holešovice). 1850. aastal ühendati Holešovice läänepoolse naaberküla Bubnyga (saksa keeles Bubna). Alates 1870. aastatest sai piirkonnast Praha tööstuslik eeslinn.

8. novembril 1884 liideti Holešovice-Bubny vald Prahaga 7. linnaosana. 1895. aastal hakati rajama Holešovice turu ehitisi (arhitekt Josef Srdínko), 1897. aastal rajati Holešovice õlletehas.

Alates 1961. aastast moodustab Holešovice põhiosa Praha 7. rajoonist, väike osa kuulub Praha 1. rajooni.

2020. aastal nimetas The Guardian Holešovice Euroopa 10 lahedama linnaosa hulka.

 Transport 
Linnaosa läänepiiril on Praha üks suuremaid raudteejaamu (tšehhi keeles Nádraží Praha-Holešovice).

Holešovices on kaks Praha metroo peatust, mõlemad C-liinil – Vltavská ja Nádraží Holešovice. Viimane on ühendatud samanimelise raudteejaamaga. Linnaosa läbib ka mitu trammi- ja bussiliini, linnaosa peetakse üheks rattasõbralikumaks linnaosaks kogu Prahas, sest siin on palju jalgrattateid ja -radu.

Holešovices asub üks Praha jõekaubasadamatest. Selle tööstusotstarvet on 2010. aastatel hakatud vähendama, vanu tööstusehitisi on lammutatud või on neid hakatud kasutama ühiskondlikul otstarbel. Osade tööstusehitiste kohale on rajatud mitmekorruseliste elamute ala Prague Marina. Osa sadamast on tänapäeval väikelaevasadam ja laevelamute sildumispaik.

Libeňi sild
Vltava jõe paremal kaldal oleva Libeňi asulaga (saksa keeles Lieben) ühendusepidamiseks püstitati 1903. aastal  puidust ajutine sild. Selle asemele ehitati 1928. aastal uus raudbetoonist sild (arhitekt Pavel Janák ja insener František Mencl), kus on kasutatud kubistlikke vormivõtteid. See on siiani Praha pikim jõesild.Libeňi sild Tšehhia kultuurimälestiste registris

Viited

Välislingid

Holešovice turu ehitised Tšehhia kultuurimälestiste registris

Kategooria:CS1 allikad tšehhi keeles (cs)
Kategooria:Praha